Պալեն մենակ է աշխարհում (ֆիլմ)

«Պալեն մենակ է աշխարհում» (), դանիական սև-սպիտակ կարճամետրաժ գեղարվեստական ֆիլմ, որ նկարահանվել է 1949 թվականին Աստրիդ Հենինգ-Ենսենի կողմից Ենս Սիգսգորդի համանուն մանկական գրքույկի հիման վրա։ 1949 թվականին արժանացել է մրցանակի Կաննի կինոփառատոնում։ Մեծ Բրիտանիայում պրեմիերան կայացել է 1949 թվականի մայիսի 20-ին, Դանիայում ՝ 1954 թվականի փետրվարի 1-ին։

2006 թվականին ֆիլմը ներառվել է Դանիական մշակութային կանոնում։

Աստրիդ Հենինգ-Ենսենի համար ֆիլմը եղել է նորամուտային առանձին աշխատելու տեսակետից, քանի որ նախորդ ֆիլմերը նա նկարահանել է ամուսնու՝ կինեմատոգրաֆիստ Բյարնե Հենինգ-Էնսենի հետ։ Ընդ որում՝ «Պալեն մենակ է աշխարհում» ֆիլմի ստեղծմանը մասնակցել է նաև Բյարնեն՝ որպես մոնտաժող։ Ֆիլմի գլխավոր հերոս Պալեին մարմնավորել է նրանց որդին՝ Լարսը, որն այդ ժամանակ վեց տարեկան էր։

Սյուժե 
Պալեն, որ փոքրիկ տղա է, արթնանում է Կոպենհագենի իր բնակարանում և բացահայտում, որ ինքը մնացել է բոլորովին մենակ։ Ոչ տանը, ոչ էլ փողոցում ոչ ոք չկա։ Պալեն ռեստորանում փորձում է իր համար ուտելիք պատրաստել, բայց դա նրան չի հաջողվում։  Այնուամենայնիվ, հրուշակեղենի խանութում նա կարող է վերցնել այն ամենը, ինչ ցանկանում է։ Պալեն նստում է տրամվայ, գործի գցում այն և շրջում ամբողջ քաղաքում, մինչև բախվում է մեկ այլ մեքենայի։

Բանկը բաց է, և Պալեն այնտեղ տեսնում է շատ փող։ Նա հավաքում է մի պարկ մետաղադրամներ, բայց հետո թափում է դրանք, որովհետև դրանք իմաստ չունեն, եթե շուրջը մարդիկ չկան։ Պալեն դիտում է խաղալիքները խանութում և վերցնում գնդակը։ Սակայն նա ոչ մեկի հետ չի կարող խաղալ. նույնիսկ Ֆելլեդպարկում ֆուտբոլիստի հուշարձանի հետ հանդիպումը չի մխիթարում նրան, որովհետև նա չի կարող իսկապես հարվածել գնդակին։  Այնուհետև Պալեն հայտնվում է հրշեջ մասում և հրշեջ մեքենա վարում քաղաքում։

Օդանավակայանում Պալեն ինքնաթիռ է բարձրանում, և ահա նա թռչում է ամպերի վրայով։  Ինքնաթիռը սլանում է դեպի վեր և բախվում Լուսնին։ Պալեն, բացելով հովանոցը, թռչում ներքև և վայրէջք կատարում իր սենյակում՝ գիշերը հայտնվելով իր մահճակալի կողքին՝ վերմակի տակ։ Նա կանչում է մորը, որը հանգստացնում է տղային։ Նա նկատում է իր կոտրված հովանոցը և հարցնում, թե ինչ է Պալեն արել նրա հետ։ Հետո նա քնեցնում է որդուն և դուրս գալիս սենյակից։ Մանկական սենյակի հատակին երևում են այն խաղալիքները, որոնցով Պալեն խաղացել էր քնելուց առաջ, այդ թվում՝ տրամվայ, հրշեջ մեքենա, ինքնաթիռ, գնդակ և այլն։

Դերերում 
 Լարս Հենինգ-Ենսեն - Պալե
 Լիլի Բրոբերգ - Պալեի մայրը

Քննադատություն 
«Մանկության կինո» (the Cinema of Childhood) նախագծի հեղինակներից մեկը՝ Նիլ Մաքգլոունը, «Պալեն մենակ է աշխարհում» ֆիլմի մասին հոդվածում այն կոչել է «Տանը մենակ» հայտնի ֆիլմի դանիական նախորդը՝ նշելով, որ ֆիլմը պարունակում է նաև Ժորժ Մելիեսի «Ճանապարհորդություն դեպի Լուսին» դասական կինոնկարի փոքր օմմաժ։

Մրցանակներ 

 1949 թվականի Կաննի կինոփառատոն - Prix pour le sujet (հիմնական մրցանակ կարճամետրաժ ֆիլմերի բաժնում)

Ծանոթագրություններ

Արտաքին հղումններ 
 Ֆիլմի մասին Filmcentralen կայքում
 Ֆիլմի մասին Danskefilm կայքում
 Ֆիլմի մասին Det Danske Filminstitut կայքում
 Ֆիլմի թրեյլերը
 Ֆիլմն օնլայն (ոչ լրիվ)

Դանիական ֆիլմեր
1949 ֆիլմեր
Դանիական մշակութային կանոն